
	1.
	Likumprojekts (grozījumi)
 Grozījumi Kriminālprocesa likumā
	Priekšlikums
Asociācija ierosina likumprojektā paredzēt atsevišķu, jaunu pantu, kurā tiktu ietverts skaidrs un pietiekami konkrēts deleģējums Ministru kabinetam attiecībā uz arestēto finanšu instrumentu pārvaldību.

Ņemot vērā finanšu instrumentu specifiku, jo īpaši gadījumos, kad tie ir iegrāmatoti finanšu instrumentu kontā, ir nepieciešams normatīvi skaidri noteikt:
1. darbību kopumu, kas pārvaldniekam jāveic arestēto finanšu instrumentu pārvaldīšanas ietvaros;
2. kārtību, kādā finanšu instrumenti tiek nodoti (pārvesti) pārvaldniekam, ja tie ir iegrāmatoti finanšu instrumentu kontā;
3. iesaistīto personu, tostarp finanšu instrumentu konta turētāja, pienākumus un sadarbības mehānismu.

Finanšu instrumentu gadījumā nodošana pārvaldniekam nevar notikt kā fiziskas mantas nodošana, bet gan ar attiecīgu ierakstu veikšanu finanšu instrumentu kontu sistēmā. Līdz ar to šāds regulējums prasa detalizētu un tehniski precīzu kārtību, ko lietderīgi noteikt Ministru kabineta noteikumos, pamatojoties uz skaidru likuma deleģējumu.

Asociācijas ieskatā atsevišķa panta iekļaušana ar konkrētu deleģējumu nodrošinātu tiesisko skaidrību, normu sistemātiskumu un novērstu praktiskas piemērošanas neskaidrības.
Piedāvātā redakcija
365.2 pants. Arestēto finanšu instrumentu pārvaldība. Ja procesa virzītājs arestē finanšu instrumentus, kas ir iegrāmatoti finanšu instrumentu kontā un nav publiskā apgrozībā neesošas akcijas, tas arestētos finanšu instrumentus var nodot pārvaldniekam. Ministru kabinets nosaka kārtību, kādā notiek attiecīgu finanšu instrumentu nodošana pārvaldniekam un darbības, kādas pārvaldnieks veic šo instrumentu pārvaldīšanai.
	Armands Onzuls (LFNA)

	2.
	Likumprojekts (grozījumi)
 Grozījumi Kriminālprocesa likumā
	Priekšlikums
Papildus likumprojektā ietvertajiem grozījumiem Asociācija rosina izvērtēt nepieciešamību precizēt arī Kriminālprocesa likuma 361. panta septīto prim daļu.

Pašreiz 361. panta 7.¹ daļa nosaka:
(7¹) Ja attiecībā uz mantu, kurai tiek uzlikts arests, ir reģistrēta hipotēka vai komercķīla, procesa virzītājs par pieņemto lēmumu informē hipotekāro kreditoru vai komercķīlas ņēmēju. Saņemot informāciju par aresta uzlikšanu mantai, hipotekārajam kreditoram vai komercķīlas ņēmējam ir tiesības iesniegt dokumentus par mantas izcelsmi.

Ir saprotams, ka procesa virzītājam praksē nebūs iespējams informēt finanšu ķīlas ņēmēju, jo informācija par finanšu ķīlu netiek atspoguļota publiskos reģistros. Finanšu instrumentu gadījumā attiecīgā informācija ir pieejama finanšu instrumentu kontā (vērtspapīru kontā), kas nav publiski pieejams.

Tomēr Asociācijas ieskatā nav tiesiska pamata liegt finanšu ķīlas ņēmējam tiesības iesniegt dokumentus par mantas izcelsmi. Finanšu ķīlas ņēmēja tiesiskā interese ir pielīdzināma hipotekārā kreditora vai komercķīlas ņēmēja interesēm, un arī šā nodrošinājuma veida gadījumā būtu nodrošināma līdzvērtīga procesuālā aizsardzība.

Līdz ar to Asociācija ierosina papildināt 361. panta 7.¹ daļas otro teikumu aiz vārdiem “vai komercķīlas” ar vārdiem “vai finanšu ķīlas”, tādējādi nodrošinot vienlīdzīgu attieksmi pret dažādiem nodrošinājuma veidiem un sistemātisku regulējumu.
Piedāvātā redakcija
-
	Armands Onzuls (LFNA)

	3.
	Likumprojekts (grozījumi)
3. pants. “(3) Naudu, finanšu instrumentus, kapitāla daļas (akcijas) uzskaita pēc to nominālās vērtības. Kapitāla daļas (akcijas), kurām tiek uzlikts arests, nepieciešamības gadījumā var novērtēt pēc tirgus vērtības, pieaicinot speciālistu.”
	Priekšlikums
No normas redakcijas nav skaidrs, kādi tieši gadījumi ir uzskatāmi par “nepieciešamības gadījumiem”. Šāds vispārīgs formulējums rada interpretācijas riskus un var novest pie atšķirīgas piemērošanas prakses. Lai nodrošinātu tiesisko skaidrību un paredzamību, aicinām likumprojektā konkrētāk definēt vai vismaz piemēru veidā anotācijā uzskaitīt gadījumus, kuros attiecīgais regulējums būtu piemērojams. Skaidrs kritēriju ietvars ir būtisks, lai nodrošinātu vienveidīgu normu piemērošanu un mazinātu subjektīvas interpretācijas iespējas.
Piedāvātā redakcija
-
	Armands Onzuls (LFNA)

	4.
	Likumprojekts (grozījumi)
3. pants. “(3) Naudu, finanšu instrumentus, kapitāla daļas (akcijas) uzskaita pēc to nominālās vērtības. Kapitāla daļas (akcijas), kurām tiek uzlikts arests, nepieciešamības gadījumā var novērtēt pēc tirgus vērtības, pieaicinot speciālistu.”
	Priekšlikums
Lūdzam precizēt normas tvērumu attiecībā uz akcijām. Nav skaidrs, vai ar attiecīgo regulējumu ir domātas arī dematerializētas akcijas, kas tiek turētas finanšu instrumentu kontos, kā arī vai norma attiecas gan uz publiskajā apgrozībā esošām akcijām, gan uz nepubliskām (slēgto akciju sabiedrību) akcijām.
Piedāvātā redakcija
-
	Armands Onzuls (LFNA)

	5.
	Likumprojekts (grozījumi)
4. pants. “365. pants. Rīcība ar arestēto mantu
(1) Mantu, kurai uzlikts arests, ar procesa virzītāja lēmumu nodod Ministru kabineta noteiktajām iestādēm (turpmāk – pārvaldnieks), kuras nodrošina mantas pārvaldību, realizāciju vai iznīcināšanu Ministru kabineta noteiktajā kārtībā.
(2) Arestēto mantu pārvalda, pēc iespējas saglabājot tās vērtību. Ja pārvaldības izdevumi pārsniedz mantas vērtību vai iespējamos ienākumus no mantas realizācijas nākotnē, mantu realizē. Mantu, kuras ilgstoša pārvaldība nav iespējama vai kuras ilgstoša pārvaldība rada zaudējumus valstij, nodod iznīcināšanai Ministru kabineta noteiktajā kārtībā. Lēmuma par arestētās mantas realizāciju vai iznīcināšanu kopiju pārvaldnieks nosūta procesa virzītājam un arestētās mantas īpašniekam vai likumīgajam valdītājam. Procesa virzītājs un arestētās mantas īpašnieks vai likumīgais valdītājs pirmstiesas procesā lēmumu var pārsūdzēt izmeklēšanas tiesnesim piecu darba dienu laikā no tā kopijas saņemšanas dienas. Līdz sūdzības izskatīšanai lēmuma izpilde tiek apturēta. Lēmuma izpildes apturēšana neattiecas uz mantu, kuras ilgstoša uzglabāšana nav iespējama. Izmeklēšanas tiesneša lēmums nav pārsūdzams.
(3) Ja tiek uzlikts arests virtuālajai valūtai, to ar procesa virzītāja lēmumu nodod realizācijai. Ministru kabinets nosaka virtuālās valūtas realizācijas kārtību.
(4) Ja tiek uzlikts arests lietām, kuru apgrozība aizliegta ar likumu, kā arī naudai, valūtai, finanšu instrumentiem, vekseļiem un citiem naudas dokumentiem, izstrādājumiem no dārgmetāliem un dārgakmeņiem, kā arī dārgmetāliem un dārgakmeņiem, to glabāšanas vietu un kārtību nosaka Ministru kabinets.
(5)  Noguldījumi, finanšu instrumenti un kapitāla daļas (akcijas) netiek izņemtas, bet pēc lēmuma saņemšanas par aresta uzlikšanu mantai ar tām tiek pārtrauktas izdevumu operācijas.
(6) Mantu, kurai uzlikts arests, var atstāt glabāšanā tās īpašniekam vai lietotājam, viņa ģimenes locekļiem vai citai fiziskajai vai juridiskajai personai, ja tas nekaitē turpmākajam kriminālprocesam. Personai izskaidro likumā paredzēto atbildību par mantas saglabāšanu, un persona par to parakstās.
(7) Pārvaldnieks pilnā apmērā atbild par zaudējumiem, kas tā ļauna nolūka vai rupjas neuzmanības dēļ ir nodarīti arestētās mantas īpašniekam vai likumīgajam valdītājam, valstij vai citām personām.”
 
	Priekšlikums
Asociācija vērš uzmanību uz nepieciešamību izvērtēt kreditoru tiesību paplašināšanu gadījumos, kad tiek pieņemts lēmums par arestētas mantas realizāciju vai iznīcināšanu.

Atbilstoši Kriminālprocesa likuma 361. panta septītajai prim daļai, ja attiecībā uz mantu, kurai tiek uzlikts arests, ir reģistrēta hipotēka vai komercķīla, procesa virzītājs par pieņemto lēmumu informē hipotekāro kreditoru vai komercķīlas ņēmēju. Saņemot informāciju par aresta uzlikšanu mantai, hipotekārajam kreditoram vai komercķīlas ņēmējam ir tiesības iesniegt dokumentus par mantas izcelsmi.
Tādējādi likumdevējs jau ir atzinis kreditora tiesisko interesi un noteicis tam procesuālas tiesības aresta stadijā. Tomēr spēkā esošais regulējums neparedz kreditora tiesības iebilst pret turpmāku lēmumu par ieķīlātās mantas realizāciju vai iznīcināšanu.

Asociācijas ieskatā šāds regulējums nav pietiekams, jo lēmums par mantas realizāciju tieši ietekmē kreditora nodrošinājuma apmēru un iespējas atgūt prasījumu. Īpaši tas attiecas uz realizācijas gadījumiem, kad mantas pārdošanas nosacījumi, vērtējums vai izvēlētais realizācijas veids var būtiski ietekmēt kreditora intereses, savukārt pats īpašnieks šādu lēmumu var arī neapstrīdēt.

Ņemot vērā minēto, Asociācija aicina izvērtēt iespēju likumprojektā paredzēt kreditoram tiesības iesniegt iebildumus vai pārsūdzēt lēmumu par ieķīlātās mantas realizāciju (un attiecīgos gadījumos arī iznīcināšanu), tādējādi nodrošinot samērīgu kreditora tiesību aizsardzību un procesuālo līdzsvaru.
Piedāvātā redakcija
(2) Arestēto mantu pārvalda, pēc iespējas saglabājot tās vērtību. Ja pārvaldības izdevumi pārsniedz mantas vērtību vai iespējamos ienākumus no mantas realizācijas nākotnē, mantu realizē. Mantu, kuras ilgstoša pārvaldība nav iespējama vai kuras ilgstoša pārvaldība rada zaudējumus valstij, nodod iznīcināšanai Ministru kabineta noteiktajā kārtībā. Lēmuma par arestētās mantas realizāciju vai iznīcināšanu kopiju pārvaldnieks nosūta procesa virzītājam un arestētās mantas īpašniekam vai likumīgajam valdītājam, un hipotekārajam kreditoram vai komercķīlas ņēmējam, ja tāds ir. Procesa virzītājs un arestētās mantas īpašnieks vai likumīgais valdītājs, un hipotekārais kreditors vai komercķīlas ņēmējs, ja tāds ir, pirmstiesas procesā lēmumu var pārsūdzēt izmeklēšanas tiesnesim piecu darba dienu laikā no tā kopijas saņemšanas dienas. Līdz sūdzības izskatīšanai lēmuma izpilde tiek apturēta. Lēmuma izpildes apturēšana neattiecas uz mantu, kuras ilgstoša uzglabāšana nav iespējama. Izmeklēšanas tiesneša lēmums nav pārsūdzams.
	Armands Onzuls (LFNA)

	6.
	Likumprojekts (grozījumi)
5. pants. “365.1 pants. Arestēto kapitālsabiedrības kapitāla daļu (akciju) pārvaldība
(1) Ja procesa virzītājam ir pamatotas aizdomas, ka tiks veiktas darbības, vērstas uz arestēto kapitāla daļu (akciju) vērtības samazināšanu, kapitālsabiedrības reorganizāciju, likvidāciju vai pamatkapitāla izmaiņām, vai notiks arestētās kapitālsabiedrības mantas apzināta izšķērdēšana, tas arestētās kapitāla daļas (akcijas) var nodot pārvaldniekam. Ministru kabinets nosaka kārtību, kādā notiek arestēto kapitāla daļu (akciju) pārvaldība.
(2) Kapitālsabiedrībai, kuras kapitāla daļas (akcijas) ir arestētas, bet nav nodotas pārvaldībā, ir pienākums Komerclikumā noteiktajā termiņā informēt procesa virzītāju par dalībnieku (akcionāru) sapulces sasaukšanu un sapulces darba kārtību.
(3) Pārvaldībā nenodod:
1) tādas kapitālsabiedrības kapitāla daļas (akcijas), kura, iespējams, ir bijusi izveidota vai izmantota noziedzīga nodarījuma izdarīšanai un kura neveic faktisko saimniecisko darbību;
2) tādas sabiedrības ar ierobežotu atbildību kapitāla daļas, kuras pamatkapitāla apmērs ir mazāks par likumā noteikto minimālo pamatkapitāla apmēru;
3) tādas kapitālsabiedrības kapitāla daļas (akcijas), kurai ar tiesas nolēmumu ir pasludināts juridiskās personas maksātnespējas process vai kuras piespiedu likvidācija ir uzsākta normatīvajos aktos noteiktajā kārtībā;
4) kapitāla daļas (akcijas) kapitālsabiedrībās, kas ir finanšu tirgus dalībnieki, kuru darbību regulē un uzrauga Latvijas Banka, kā arī akcijas, kuras iekļautas regulētajā tirgū;
5) tādu kapitālsabiedrību kapitāla daļas (akcijas), kuru nodošana pārvaldībā nav lietderīga vai var radīt būtiskus neattaisnotus izdevumus.
(4) Pirmstiesas procesā procesa virzītāja pieņemto lēmumu par kapitālsabiedrības kapitāla daļu (akciju) nodošanu pārvaldībā apstiprina izmeklēšanas tiesnesis. Procesa virzītājs šo lēmumu nosūta izpildei kapitālsabiedrībai, pārvaldniekam un informācijai – publiskajam reģistram vai centrālajam vērtspapīru depozitārijam.
(5) Procesa virzītājs atceļ lēmumu par arestēto kapitāla daļu (akciju) nodošanu pārvaldībā, ja ir zudis pārvaldības piemērošanas pamats. Procesa virzītājs lēmumu atcelt arestēto kapitāla daļu (akciju) nodošanu pārvaldībā nosūta izpildei kapitālsabiedrībai, pārvaldniekam un informācijai – publiskajam reģistram vai centrālajam vērtspapīru depozitārijam.
(6) Šā panta ceturtajā un piektajā daļā minēto lēmumu kopiju nosūta vai izsniedz personai, kuras kapitāla daļas (akcijas) ir nodotas pārvaldībā.”
	Priekšlikums
Asociācija aicina izvērtēt likumprojekta terminoloģisko precizitāti attiecībā uz jēdziena “akcijas” lietojumu. Būtu lietderīgi šajā un citos pantos vārdu “akcijas” nelietot iekavās, bet skaidri noteikt, ka attiecīgās normas piemērojamas kapitāla daļām un akcijām, kur tas ir nepieciešams. Šāda pieeja veicinātu normas skaidrību un novērstu interpretācijas neskaidrības par tās tvērumu.

Vienlaikus nepieciešams precizēt, vai ar “akcijām” šajā un citos pantos ir domātas arī dematerializētas akcijas, kas tiek turētas finanšu instrumentu kontos (vērtspapīru kontos), tostarp gan publiskajā apgrozībā esošās akcijas, gan nepubliskās akcijas.

Jāņem vērā, ka jēdziens “finanšu instrumenti” ietver arī dematerializētas akcijas, kas tiek turētas finanšu instrumentu kontos. Tādēļ, lai izvairītos no atšķirīgas interpretācijas un nodrošinātu vienveidīgu regulējuma piemērošanu, aicinām likumprojektā vai tā anotācijā nepārprotami noteikt attiecīgā jēdziena tvērumu.
Piedāvātā redakcija
-
	Armands Onzuls (LFNA)



